KOMISIJOS REGLAMENTAS (EB) Nr. 2003/2005
2005 m. gruodžio 8 d.
iš dalies keičiantis Reglamentą (EB) Nr. 447/2004 dėl SAPARD programos įgyvendinimo ex post įvertinimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos Stojimo į Europos Sąjungą sutartį,
atsižvelgdama į Čekijos Respublikos, Estijos, Kipro, Latvijos, Lenkijos, Lietuvos, Maltos, Slovakijos, Slovėnijos ir Vengrijos Stojimo aktą, ypač į jo 32 straipsnio 5 dalį ir 33 straipsnio 5 dalį,
kadangi:
(1)
Pagal 1999 m. gruodžio 22 d. Komisijos reglamento (EB) Nr. 2759/1999, nustatančio Tarybos reglamento (EB) Nr. 1268/1999 dėl Bendrijos paramos pasirengimo stojimui priemonėms žemės ūkio ir kaimo plėtros srityse Vidurio ir Rytų Europos šalims kandidatėms pasirengimo stojimui laikotarpiu taikymo taisykles (1), nuostatas, SAPARD programos ex post įvertinimas turi būti atliktas ne vėliau kaip per trejus metus nuo programos pabaigos.
(2)
Reikia užtikrinti, kad tokie vertinimai galėtų būti toliau atliekami ir finansuojami po 2006 m., t. y. kai lėšos iš SAPARD programos nebegalės būti skiriamos remiantis Tarybos reglamentu (EB) Nr. 1268/1999 (2).
(3)
Todėl turėtų būti iš dalies pakeistas 2004 m. kovo 10 d. Komisijos reglamento (EB) Nr. 447/2004, nustatančio taisykles, palengvinančias perėjimą nuo paramos, numatytos Reglamente (EB) Nr. 1268/1999, prie paramos, numatytos Reglamentuose (EB) Nr. 1257/1999 ir Nr. 1260/1999 Čekijos Respublikai, Estijai, Latvijai, Lenkijai, Lietuvai, Slovakijai, Slovėnijai ir Vengrijai (3) 3 straipsnis, kad jis būtų taikomas SAPARD programos ex post įvertinimams.
(4)
Todėl Reglamentas (EB) Nr. 447/2004 turėtų būti atitinkamai iš dalies pakeistas.
(5)
Šiame reglamente numatytos priemonės atitinka Žemės ūkio struktūrų ir kaimo plėtros komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 447/2004 3 straipsnio 2 dalis pakeičiama taip:
„2. Atitinkamų SAPARD programų, numatytų Komisijos reglamento (EB) Nr. 2759/1999 12 straipsnyje (4), ex post įvertinimai ir mokėjimai už projektus, kuriems asignavimai pagal Reglamentą (EB) Nr. 1268/1999 yra išnaudoti arba nepakankami, gali būti įtraukti į kaimo plėtros programą 2004-2006 m. laikotarpiui pagal Reglamentą (EB) Nr. 1257/1999 ir finansuojami iš EŽŪOGF Garantijų skyriaus.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gruodžio 8 d.